Tarmu Tammerk: Ma kardan, et e-hääletamine saab tagasilöögi nende küberrünnakutega, mis praegu on Eesti vastu suunatud. Mõelgem selle peale, mis oleks siis, kui meil praegu oleksid valimised tulekul, kui pronkssõdur oleks eemaldatud näiteks vahetult enne valimisi. Minu meelest on väga hea, et siin toodi sisse 2006. aasta presidendivalimiste teema. Presidendivalimised 2006 on väga tihedalt seotud Riigikogu 2007. aasta valimistega. Kui vaadata näiteks meedia tööd või meedia osa avaliku foorumina, siis Riigikogu valimiste kajastus 2007 oli minu meelest kindlasti professionaalsem, ausam ja õiglasem kui 2003. aasta Riigikogu valimistel. Vahepealne 2006. aasta presidendivalimiste meediakajastus oli aga väga probleemne. Need presidendivalimised jäävad Eesti poliitilise kommunikatsiooni ajalukku negatiivse märgina, just nimelt sellest aspektist, et meedia ei olnud võimeline käituma poliitiliste protsesside vahendamisel ja kajastamisel demokraatliku ja õiglase vahendina. Kui vaadata meedia enda ülestunnistusi, siis mitmed kolumnistid kirjutasid pärast presidendivalimiste kampaania lõppu ajalehtedes, et "ära tegime!". See oli enne, kui Savisaar hakkas kasutama oma 2007. aasta veebruari ja märtsi kampaanias seda "tehtud"-väljendit, et me suutsime ära teha, suutsime uudistevoogu nii palju subjektiivselt suunata, et asi läks nii, nagu meil tarvis on. Et 2007 märtsivalimiste meediakajastus ei pälvi erilist kriitikat, ei tähenda, et see valimiseelse meedia käitumise teema oli suletud. Meedia on jõudnud juba järje peale. Ma võrdleksin Eesti ajakirjandust selles küsimuses tubli töömehega, kes käib kuu aega korralikult tööl ja tuleb õhtul ilusasti õigel ajal koju, aga palgapäeval joob nina täis ja laaberdab. Valimised ongi aeg-ajalt meediale nagu palgapäev. Enne peetakse standarditest kinni ja võimalused sõna saada on suhteliselt võrdsed, aga valimiskampaania lõpphetkel ei loe enam mingid reeglid. Uudised muutuvad subjektiivseks, siin-seal tehakse filtreid, rääkimata muudest asjadest.